**Психолог студенттердің кәсіби сәйкестілік ерекшеліктерінің қалыптасуы**

*Өмірбек Г.А,. Аль-Фараби атындағы ҚазҰУ, философия және саясаттану факультеті, жалпы және қолданбалы психология кафедрасы, психология мамандығының 4-курс студенті*

*Садыкова Н.М,. жалпы және қолданбалы психология кафедрасының доценті, психология ғылымдарының кандидаты*

*Аль-Фараби атындағы Қазақ Ұлттық университеті*

*e-mail: [omirbek\_g@mail.ru](mailto:omirbek_g@mail.ru)*

Психология ғылымындағы өрістеп келе жатқан негізгі бағыттарды, жаңа ықпалдар мен тұжырымдарды негіздей отырып, психологиялық тәжірибе жүйесінде жастардың кәсіби бағдарланулары мен кәсіби қызығушылықтарын дамыту, мамандық таңдауға байланысты проблемалары - ішкі ниеттенулері барысында өзіндік сана – сезімдері мен өзіндік бағалауларының , өзін - өзі тануларының рөлін және мамандық таңдауға байланысты басқа да көптеген проблемаларын зерттеу әрқашан да маңызын жоймайтын сұрақтардың бірі.

Қазіргі қоғамда кәсіби іс - әрекет пен мамандық таңдауға байланысты проблемаларын, яғни, сол әрекеттерге саналы дайындығының ішкі субъективті және объективті факторларын зерттеудің психология ғылымы үшін қажеттілігі әрқашан да зор.

Жалпы кәсіби сәйкестілік мәселесініңөзектілігі тұлғаның кәсіби анықталу және мамандық таңдаудағы сәйкестілігі процесіндегі даму мәселелерінің жүйелік сипатымен негізделеді. Мамандықты ұғынымды таңдау жағдайы өте маңызды, себебі ол тұлғаның өмір бойы қалыптасатын негізгі оқиғалардың бірі, әрі тұлғаның әрі қарай даму жолдарына әсер етеді. Психологияда тұлғаның кәсіби өзіндік анықталуы мен мамандық таңдаудағы мәселелері жайлы, оның психологиялық мазмұны, құрылымы толық зерттелінбеген. Сондықтан кәсіби өзіндік анықталу, сәйкестілігі мәселелерін психологиялық аспектілерін қазіргі заман талабына сай зерттеу соның шеңберіндегі зерттеулерді жүйелеуді қажет етеді. Осыған байланысты, зерттеудің негізгі мәселесі туындайды. Неге кейбір жасөспірімдер мамандықты өзіндік талдау негізінде таңдайды, өз мүмкіндіктерін мамандық ерекшеліктерімен арақатыстырады, ал басқалары көптеген басқа кездейсоқ жағдайлардың әсерінен таңдайды деген сұрақтарға жауап беру және адекватты жоғары өзіндік бағалауы мен мамандық таңдауды теориялық – эксперименттік тұрғыдан негіздеу қажеттілігіне әкеліп, мамандық таңдау процесіне жағымды әсер етеді дей отырып, бұл мәселе берілген зерттеу тақырыбының өзектілігін анықтайды.

«**Кәсіби сәйкестілік»** дегеніміз тұлғаның мамандыққа сәйкестілік жүйелілігінің психологиялық ерекшеліктері, өзін-өзі бағалауы, өзін-өзі анықтауы және мақсатқа жетудегі мотивациялық себептерімен айқындалады. Сонымен бірге әлеуметтік ортаның өзіндік әсерінің ықпалы да орын ала отырып, мамандық таңдаудың психологиялық ерекшеліктерінің мазмұнын ашады. Мамандық таңдаудағы студенттердің өздерінің қабілеттіліктерін сезініп, болашақ мамандығын дұрыс таңдауы өз бойларында байқалатын икемділік арқылы да көрініс табады [8].

Қазіргі заманғы қоғамның еңбек нарығы мен жаңа технологиялар жағдайындағы мамандарға деген жоғары талаптары кәсіби даярлаудың жаңа жолдары мен жағдайларын іздестіруді ғана емес, сондай-ақ болашақ мамандардың кәсіби және жеке дамуының психологиялық механизмдерін, факторларын және критерийлерін күшейтеді.

Отандық және шетелдік ғалымдардың психологиялық зерттеулерінде кәсіби сәйкестілік және оны қалыптастыру мәселесі түрлі аспектілермен ұсынылған:

- мамандықты таңдаудың психологиялық ерекшеліктері(О.Б.Поляков, Д.Сьюпер және т.б);

- табысты кәсіби дамудың интеграциялық сипаты ретінде кәсіби сәйкестілік туралы негізделген пікірлер(Э.Ф.Зеер, З.В.Ермакова, Ю.П.Поваренков, Л.Б.Шнейдер );

-кәсіби «Мен-концепциясы» , кәсіби өзін-өзі тану мен кәсіби сәйкестілік арасындағы өзара тығыз байланыстың болуы(Е.Калитеевская, Е.А.Климов, В.М.Просекова, Н.Л.Регуш, В.Ф.Ульянов, Л.Б.Шнейдер, А.А.Яшина және т.б);

- кәсіби өзін-өзі тану процесінің жеке тұлғаның өзін-өзі тануына, сонымен қатар олардың «мамандық бейнесі» мен «Мен-концепциясына» тәуелділігін анықтау(З.В.Ермакова, Н.Л.Иванова, Е.А.Климов, Л.Б.Шнейдер және т.б);

- кәсіби сәйкестіліктің құрылымы (З.В.Ермакова, Н.Л.Иванова, Е.В.Конева, А.С.Назыров, Ю.П.Поваренков, И.В.Татаренко, П.Врица, Р.Дилтс, Н.Зинк, Дж.Марсиа, А.Уотерман және т.б)және оны қалыптастыру көрсеткіштері(К.Крылов, Ю.П.Поваренков, И.Ю.Хамитова, А.А.Яшина және т.б) ;

Жалпы кәсіби сәйкестілік мәселесінің теориялық маңыздылығыкелесідей шарттармен анықталады: педагогика және психология және еңбек психологиясы үшін кәсіби өзіндік анықталу, сәйкестілік мәселесі теорияларының ұғынымды аппаратын ұлғайтумен байланысты. Мәселені қарастырғанда мамандық таңдауға байланысты жан – жақты проблемалар талданылып, кәсіби өзіндік сәйкестік пен мамандық таңдауға теориялық тұжырым жасалып, негізделді. Сонымен қатар, болашақ психолог-студенттердің кәсіби сәйкестілік ерекшеліктерінің дамуы негізінде қалыптасу көрсеткіштері мен сензитивті және дағдарыстық кезеңдерін теориялық тұрғыда ашып көрсету және болашақ психологтардағы кәсіби сәйкестікті дамыту логикасын оқыту мысалына түсініктеме беру.Теориялық маңыздылығынан бөлек практикалық маңыздылығы да бар**:** студенттердің, мамандық таңдауға байланысты бағыт–бағдар беретін психологиялық қызмет жүйесінде, оқушылардың кәсіби өзіндік анықталуының диагностикалау мен коррекциялауда, ата – аналармен жұмыста қолдануға болады. Сонымен қатар, жоғарғы оқу орнындағы оқу процесі кезеңіндегі психологтардың кәсіби сәйкестігін қалыптастыру бойынша практикалық ұсыныстар жасауға үлкен мүмкіндіктер береді.

Кәсіби сәйкестілікті анықталудың ғылыми проблемаларын зерттеу әдістері мен жүйесі, негізгі жағдайларға байланысты білім, мамандық таңдау барысында жеке тұлға мен қоғамның қызығушылықтарын белсендендіру мақсатымен, жастарға ықпал ететін тәжірибелі әдістемелерді жетілдіру, кәсіби анықталудың әдіснамасы болып табылады**.**

Кәсіби сәйкестілікті зерттеу мен оның анықталуының бастапқы кезеңін көптеген әдебиеттердегі мәліметтер бойынша 1908 жылға жатқызады. Осы уақытта Бостон қаласында (АҚШ) алғашқы кәсіби кеңес беру бюросы ашылған еді. Алайда басқа көзқарастарға қарағанда кәсіби сәйкестіліктің анықталуы әлдеқайда ерте заманда пайда болған. Кәсіби анықталу адам қоғамының қажеттілігіне сай пайда болды, сондықтан да қоғам сияқты оның да өзінің тарихы және тарих алды кезеңі бар. Әрине, кәсіби сәйкестілік мамандық түрлерінен бұрын пайда бола қойған жоқ, яғни осы мамандықтарды таңдау қажеттілігі де одан бұрын пайда болды деп айта аламыз [10].

Кәсіби анықталудың, сәйкестіліктің әдіснамалық сұрақтарына кәсіби анықталудың анықтау және даму жүйесі сұрақтары да жатады. Кәсіби сәйкестілікті анықтау жүйесінің анықтамасын қалыптастырмас бұрын, бірнеше жағдайларды қарастырамыз:

1. **«**Кәсіби анықталу өзіне мақсатты қалыптарды, міндеттерді, принциптерді, формаларды, әдістерді, эффектілік критерийлерін, деңгейлерді, бағыттарды, аспектілерді және басқа да жүйелі элементтерді қосып алатын жүйелі іс - әрекетті білдіреді.

2) Тұлғаның кәсіби анықталу жүйесі еңбек және кәсіби дайындықтың жалпы жүйесі болып табылады.

3) Кәсіби анықталу, сәйкестілік жүйесі – бұл өнеркәсіп күші мен өнеркәсіптік қатынастарда қалыптасқан жүйенің, жеке тұлғаның әлеуметтік анықталуындағы жалпы жүйесінің бір бөлігі.

4) Кәсіби анықталу әлеуметтік жүйелерге қатысты дәл осы бір себепке байланысты – ақ, кәсіби анықталуды қоғамдық мәселе деп санауға болады. [9]

Кәсіби сәйкестіліктегі анықталу **- «**қазіргі уақытта кәсіби анықталу жұмысының жүйесі өзіне келесі бағыттар бойынша іс - әрекет түрлерін қосып алады:

1) Кәсіби ағартушылық бұған кәсіби ақпарат, кәсіби насихат, кәсіби үгіттеу кіреді.

2) Алдын – ала кәсіби диагностика, бұған жеке тұлғаның осы немесе басқа мамандыққа деген қызығушылығы мен қабілеттерін анықтау жатады.

3) Кәсіби кеңес беру, бұған мамандық таңдауда мамандар мен кеңесшілердің көмегі жатады.

4) Кәсіби таңдау мақсаты – берілген мамандықты сәтті меңгерген және соған байланысты еңбек міндеттерін атқара алатын адамдарды таңдау.

5) Әлеуметтік – кәсіби бейімделу.

6) Кәсіби тәрбие, мақсаты – студенттердің кәсіби намыс пен ар – абыройын қалыптастыру».

Кәсіби анықталу сұрақтарының ғылыми зерттеу әдістері күрделірек жағдайға әкеп соқтырады. Кәсіби анықталуды жеке – дара ғылым ретінде бөліп көрсету басқа әр түрлі маңызды белгілердің ішінде жеке әдістерінің болуын ұйғарады. Бірақ кәсіби сәйкестілік мәселесі бойынша ғылыми зерттеулерде психология, педагогика, экономика, әлеуметтану, медицина әдістері қолданылады. Сондықтан да кәсіби анықталуды әлі де жеке дара ғылым деп тұжырымдауға болмайды. Бұл жеке тұлғаның және қоғамның қызығушылықтарына сай кәсіби анықталу процесіндегі қолданбалы міндеттерді шешуге арналған аралық ғылыми бағыт болып табылады [1].

Неғұрлым маңызды әдіснамалық сұрақтар қатарына кәсіби анықталу критерийлерінің эффектілігін анықтайтын сұрақтар кіреді. Қазіргі уақытта мектептегі кәсіби сәйкестілікті анықтау жұмысының эффектілігі жиі қанша оқушы мамандық таңдағанына ( пайыз бойынша ) сай анықталады. Педагогтардың кәсіби сәйкестілікті анықтау әрекетінің эффектілігін анықтау жайлы сұрақ кәсіби анықталудың қоғам үшін, сонымен бірге жеке тұлға үшін де маңызды екенін дәлелдейді. Яғни, кәсіби анықталу тек педагогикалық-психологиялық проблема ғана емес, сонымен бірге қоғамның өміріне әсер ететін де әлеуметтік проблема болып табылады. Зерттеулер көрсеткендей, кәсіби сәйкестілік тұлғаның жас кезеңіне қатысты және тұлға ретінде үш жақты сипаттайды:

Психологиялық жағынан тұлғаның психологиялық процестері мен жағдайларының және қасиеттерінің бірлігін қарастырады. Мұндағы ең бастысы – тұлғаның психологиялық қасиеттері, яғни, бағыттылығы, темперамент, мінезі, қабілеті. Тұлғаның бойындағы барлық психологиялық жағдайлардың пайда болуы, психикалық процестердің жүруі және психикалық белсенділік дәрежесі осы қасиеттерден бастау алады.

Әлеуметтік жағы тұлғаның белгілі бір әлеуметтік топқа, ұлтқа жататандығына байланысты анықталған қоғамдық қатынастар мен қасиеттерінен көрінеді.

Биологиялық жағы жоғары жүйке іс-әрекетінің типін, анализаторлардың құрылымын, шартсыз рефлекстер мен инстинктерді, дене күшін, дене құрылымын, бойы мен бет-әлпетін, тері мен көздің түсін т.с.с. биологиялық сапаларды қарастырады. Бұл сапалар туа пайда болатын нышандар мен тұқым қуалау арқылы берілетіні белгілі, дегенмен, өмір жағдайлары да оның өзгеруіне әсер етуі мүмкін [2].

Аталған үш жақты зерттеу тұлғаның сапалары мен мүмкіндіктерін, оның жас ерекшелігі мен тұлғалық ерекшеліктерін айқындауға көмектеседі. Егер студентті жас шамасы жағынан қарастырсақ, ол қарапайым, аралас және сөз арқылы берілетін сигналдарға деген реакциясының латенттік кезеңінің қысқалығымен, күрделі психомоторлық және басқа да дағдыларының пайда болу икемділігімен сипатталады. Мамандық таңдау және мамандық игерудегі жас кезеңдерінің ішіндегі бозбалалық кезеңге сай келетіндіктен оперативтік есте, сақтауы мен зейінінің ауысу жылдамдығы, сөз-логикалық есептерді шешу шапшаңдығы жоғары болады. Тұлға өзін тәрбиелеу арқылы өзіндік сананың құрамына енетін нормалар, идеялар мен құндылықтарының мазмұнын толықтырады. Өйткені, бұлар мәні жағынан қоғамдық болып табылатындықтан, тұлғаның жеке құндылықтары мен идеялары, нормалары дәрежесіне жету арқылы оны қоғамдық сананың бір бөлшегіне айналдырады. Сөйтіп, тұлға өзінің іс-әрекеті мен қарым-қатынасына қажетті жеке стилін қалыптастырады. Стиль – индивидтің дене күші мен психикалық жағынан неғұрлым аз мөлшерде күш жұмсай отырып, көзделген мақсаттарына жетуіне көмектесетін іс-әрекет тәсілдерінің жүйесі. Ал, өмірлік стиль деп белгілі бір тұрақтылықпен сипатталатын мінез-құлықтық жүйені айтады. Тұлғаның өзін басқаруы осындай стиль түрінде қалыптаса отырып, саналы бақылаудан «босайды». Әрине, бұл жағдайда ерік күшінің ролі мен маңыздылығын атап өтуіміз керек. Ерік күші тұлғада пайда болатын (іс-әрекеттің немесе қарым-қатынастың мазмұнына қарай) түрлі түрткілерге тәуелді болады. Сондықтан да, өзін сақтау және қоғамдық міндетін олрындау сияқты түрткілер арасындағы тартыста тез шешім қабылдау тұлға үшін оңай бола бермейді [3]. Өзін өзгерту, өзін қайта тәрбиелеу мәселелері де қалыптасқан әдеттерді күшпен өзгерту қажеттілігіне апарып соқтырады. Тұлға анық, бірақ онысы мотивациялық дәрежесі жағынан төмен болып шығады. Жоғары дәрежелі мотивацияға жету үшін субъект өзінің бұрынға өміріне қатысты мінез-құлық әрекеттерін түбірімен өзгертуге дайын болуы керек. Өмірдегі түрлі кедергілер, өз жетістіктеріне қанағаттанбаушылық кез-келген саналы адамды өзін өзгертуге, қайта тәрбиелеуге жетелейді. Демографтар атап көрсеткендей, адамның өз бетімен өндірістік іс-әрекетке араласатын, еңбек жолын бастайтын және жеке отау құру мәселелерін қамтитын «экономикалық белсенділік» бастау алады. Біріншіден, тұлға мотивациясының өзгеруі, құндылық бағдарлар жүйесіндегі өзгерістерді, екіншіден, кәсіп алуына байланысты арнайы қабілеттіліктің пайда болуы – бұл жас кезеңін адамның мінезі мен интеллектісінің қалыптасуының орталық кезеңі етіп ерекшелейді. Бұл – спорттық рекордтардың, көркемдік техникалық және ғылыми жетістіктердің басталу уақыты.

Жеке тұлғаны зерттеуге арналған еңбектерде ішкі жан дүниесінің қарама-

қайшылығы, өзіндік жеке өмір ерекшелігін табу мен айырықша жеке тұлғалығының қалыптасуындағы қиындықтар атап көрсетіледі. Адамдардың бәрі бірдей есемтігі қандай аксиомалық түсінік болса, студент жастардың да әркелкі дамуы жағдайлары да – сондай түсінікті нәрсе. Біз осыған дайын психикалық дамуы мен қабілеті жеткілікті белсенділігі бар жастар жайында сөз етсек, енді психикалық жағдайы нашар немесе түсінігі мен қабілеттілігі шамалы болған жағдайындағы студенттердің тұлғалық дамуын ұйымдастыру мүмкіндіктеріне тоқталып көрейік. Тұлғалық дара ерекшеліктеріне (темперамент, мінез, қабілет) және өмір жағдайларына (материалдық, моральдық), өзгермелі өмір сипаттарына (стресс, күйзеліс, көңіл-күй) қарай студент жастардың оқу мен қоғамдық істегі белсенділігі төмендеп кетіп жататыны бар. Міне, осындайда ғылымның көмегін айта кеткеніміз жөн. Әсіресе, психодиагностикалық зерттеу мен психологиялық кеңес түрлерінің маңызы ерекше. Аталған психологиялық қызмет бағыттарының адамның тұлғалық дәрежесін көтерудің негізгі факторлары ретінде бағалауға болады. Жасөспірімдік және студенттік кезеңінде интеллектуалдылық және дене күштерінің дамуына оңтайлы жағдайлар мол. Бірақ, осы мүмкіндіктер мен олардың іске асырылуы арасында сәйкес келмеушіліктер жиі кездеседі. Осындай сәттер, шығармашылық мүмкіндіктер мен интеллектуалдылық және дене күштерінің дамуы, сонымен бірге сырт келбетінің тартымдылығы жастарда осылайша «өсе беру» өмір бойы бола беретіндей, жақсылықтың бәрі алда әрі оған жету оп-оңай сияқты көріне бастауы ғажап емес. Студенттердің болашақтағы өзіндік мамандық түрлерін таңдау мәселесі болашақ мамандардың психологиялық сауаттылығы болуы бүгінгі басты талаптардың бірі [4].

Көп салалы психология курсының қай-қайсы болмасын студенттің тұлғалық дамуына ықпал ететіні сөзсіз. Дегенмен, пәнді оқытудан басқа, жоғарыда атап көрсеткеніміздей, психодиагностика мен психологиялық кеңесті тиімді ұйымдастырудың да студенттің тұлғалық дамуына тигізер ықпалы мен пайдасының зор екендігіне назар аударсақ, мынандай нәтижелерге көз жеткіземіз: психодиагностикалық зерттеу студенттің өзі туралы білімін толықтырады; зерттеудің нәтижесін талдау арқылы студент өзін түсінуге, тануға мүмкіндік алады; психологиялық кеңес зерттеу нәтижелерінің мазмұнына байланысты тұлғалық дамуды әрі қарай дұрыс ұйымдастыруға көмектеседі; психологиялық кеңес тәсілдері тұлғалық қалыптасуды ұйымдастырумен бірге, дамуды жетілдіруге, тұлғалық жағынан өсуге көмектеседі.

Студенттік шақтың негізгі ерекшелігі - өмірлік жоспарларының құрылуы. Бір жағынан өмірлік жоспар тұлғаның өз алдына қойған мақсаттарының ұлғаюынан және ауыспалы мақсаттарды бағындыратын құндылықты бағыттың тұрақты ядросының құрылу нәтижесінде туады. Екінші жағынан, мақсаттар мен уәждердің нақтылануы мен дифференциялану процесі жүріп жатады. Бәрі де мүмкін болатын арманнан және абстарктілі идеядан, кейде қол жетпес үлгіден бірте-бірте біршама реальды шындыққа негізделген іс-әрекет жоспары жасалады [5].

Өмірлік жоспар – бұл әлеуметтік этикалық тәртіптегі құбылыс. Студенттік кезеңдегі дамуда кім болу (кәсіптік өзін-өзі анықтау) және қандай болу (моральды өзін-өзі анықтау) сұрақтары ерекшеленбейді. Барлық студентер «өмірлік жоспар деп тәжірибелік шындыққа еш жанаспайтын бұлыңғыр бағыттар мен армандарды» атайды. Бірақ, көпшілігінің бұл жоспары оқуға, болашақтағы қызық жұмыспен айналысуға, адал дос табу және көп саяхаттау мақсаттарына келіп тіреледі. Мамандық таңдаудағы басты жетекші бұл студенттердің өздерінің қалаулары, таңдаулары өздерінің көңілдерінен шығуы. Белгілі бір іске өзінің қабілеттілігі, икемділігі және тұлғаның өзін-өзі көрсету мүмкіндігі бар жағдайлар кіреді. Студенттің мамандықты таңдауда өзін-өзі анықтау әр қырынан көруге болатын көп баспалдақты процесс. Біріншіден*,* қоғамның жаңадан тұлғаға айналып келе жатқан адамға қоятын қызметтер түрі. Екіншіден, шешім қабылдау процесі сол арқылы тұлға өз қабілеттері мен таңдауын оптимистік тұрғыда қарайды. Үшіншіден, жеке өмір стилін жасау, ал оның бір бөлігі болып,мамандандырылған іс-әрекеті саналады. Осы үш кіріспе жұмысты әр қырынан анықтайды: біріншісі қоғамдық сұранысынан туындайды, үшіншісі тұлғаның қабілеті, екіншісі екеуінің келісу мүмкіндігін көрсету, бірақ бұл үшеуі де бірін-бірі толықтырады; біріншісі - әлеуметтік, екіншісі - әлеуметтік-психологиялық, үшіншісі – дифференциалдық-психологиялық [6].

«Кәсіп» және «мамандық» ұғымдары қамтитын әртүрлі қызметтер саны өте көп. Өмірге жаңа араласқан студенттің алдында мыңдаған түрлі кәсіптің біреуін таңдап алу міндеті туады. Әрбір жас адам бір ғана емес, көптеген кәсіпке қабілетті болады, бірақ барлық кәсіпке бірдей қабілетті болмайды және қабілеттері әртүрлі дәрежеде болады. Кәсіптік бағыт беру міндеті жасөспірімдердің болашақ өмір жолын таңдап алуына, оның жеке басының қабілетіне көбірек сәйкес келетін мамандық таңдауына ғылыми негізделген көмек беруде болып табылады. Қабілеттіліктің қалыптасуы адамның қандай да болмасын бір сапасының қалыптасуымен байланысты. Кезінде қабілеттілік деген ұғым мен білім, шеберлік ұғымдары психологиялық-педагогикалық топтарда бір мағынада қолданылуына байланысты қабілеттілік ұғымының ерекшеліктері анықталады [7].

**Пайдаланылған әдебиеттер тізімі:**

1. Климов Е.А. Психология профессионала. М., 1996
2. Климов Е.А. Введение в психологию труда. М., 1988
3. Козача В.В., Гарбер Е.И. Методика профессиографии. Саратов., 1992
4. Басимов М.М. Типология личности и профессиональной среды Дж.Холланда. Учебно-методический пособие по спецкурсу. Курган., 1998
5. Рудкевич Л.А. Как становятся великими или выдающимися? М., 2003
6. Ковалев Е.А. Личность воспитывает себя. М., 1983
7. Дьяченко М.И. Психология высшей школы. Минск., 2006
8. Кукосян О.Г. Профессия и познание людей. Ростов-на-Дону. 1981
9. Акмеология: Учебник / Под.ред. Деркача А.А. М., 2002
10. Бодров В.А. Психология профессиональной пригодности. М., 2001